Document ID: /fineweb-2-swissfilter-quality_10-filterrobots/filtered/02822.jsonl.gz/32

17 godina HDZ-a u Švicarskoj i Kneževini Liechtenstein – 2006
19.12.2006
Seebach Zürich – HDZ iz Švicarske je u Zürichu proslavio 17 godina rada. Ovo je jedan od najstarijih ogranaka koji je osnovan kad i HDZ u Hrvatskoj.
„Ovo je još jedna prilika da se sastanemo i družimo te da nastavimo i dalje ovako. Hvala Vama svima što ste došli. Drago mi je da ste ostali vjerni najjačoj stranci u Hrvata.” Nakon pozdrava nazočnima rekao je predsjednik Ivan Roščić.
Pozdravio je i goste, veleposlanika dr. Mladena Andrlića, konzula Nenada Hölbla, fra Stipu Bišku – misionara iz Züricha, te posebnog gosta saborskog zastupnika Živka Nenadića.
Veleposlanik Andrlić je sve kratko pozdravio i zahvalio na pozivu te poželio i dalje dobar rad svima. Kratko su se obratili i konzul Hölbl i fra Stipe Biško pozdravima gostima i dobrim željama za daljnji rad HDZ-u.
Glavni gost je ipak bio Živko Nenadić, član središnjeg odbora HDZ-a Hrvatske i nacionalnog vijeća, predsjednik HDZ-a Splitsko-dalmatinske županije te predsjednik skupštine Splitsko-dalmatinske županije. Sve je pozdravio i kratko se osvrnuo na rad HDZ-a u ovih 17 godina.
„Od prvog dana sam znao da je ovo prava stranka a naročito ako se zna tko je bio osnivač i njezin predsjednik – dr. Franjo Tuđman, bez kojega ne bi bilo ni hrvatske države, naravno uz pomoć svih onih koji su stali u obranu naše domovine te pomoći i Vas iz iseljeništva. On je bio čovjek i imao je viziju te možemo biti ponosni na svoju Domovinu slobodnu Hrvatsku. Svi oni koji kažu da poštuju njegov lik i djelo pitam ja njih zašto su mijenjali stranke, bili mu i protukandidati na predsjedničkim izborima. Ako su ga tako cijenili, zašto nisu ostali sa njim? Mi znamo put kojim trebamo ići a to je Hrvatska po mjeri svih, mi znamo da imamo još puno stvari koje moramo rješavati ali mi imamo snage i volje te ćemo to i ostvariti. Za nas je posebno pozitivno i veliko da je iz Brüssela stigla poruka da u Europsku uniju idemo sami i svojim putem bez ikakvih drugih zemalja i bez nekakvih balkanskih asocijacija trasiramo svoj put. HDZ je i dalje najjača stranka koja će takva i ostati.”
Predsjednik Roščić je na kraju pročitao i nekoliko brzojava čestitki i potpore radu HDZ-a u Švicarskoj i Kneževini Liechtenstein. Čestitke su uputili predsjednik dr. Ivo Sanader, župan splitsko-dalmatinski Ante Sanader, Zdenka Babić-Petričević, Ivan Bagarić, Florijan Boras i Krešimir Ćosić, te su svima poželjeli sretne i blagoslovljene božićne blagdane i sretnu novu godinu. Domaćin je pripremio i puno hrane, pršut, sir i pečenje – naravno uz kapljicu domaćeg vina.
Za odlično raspoloženje se pobrinuo „Duo Mirakul” iz Züricha koji je oduševio sve svojim pjevanjem pa se dobro i zaplesalo.
Tekst i slike: Jozo Jurič